Document ID: 32012R0481

KOMISSION TÄYTÄNTÖÖNPANOASETUS (EU) N:o 481/2012,
annettu 7 päivänä kesäkuuta 2012,
korkealaatuisen naudanlihan tariffikiintiön hallinnointia koskevien sääntöjen vahvistamisesta
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22 päivänä lokakuuta 2007 annetun neuvoston asetuksen (EY) N:o 1234/2007 (1) ja erityisesti sen 144 artiklan 1 kohdan ja 148 artiklan yhdessä sen 4 artiklan kanssa,
sekä katsoo seuraavaa:
(1)
Neuvoston asetuksessa (EY) N:o 617/2009 (2) avattiin korkealaatuisen naudanlihan monivuotinen 20 000 tonnin suuruinen autonominen tuontitariffikiintiö. Kyseistä asetusta on muutettu Euroopan parlamentin ja neuvoston asetuksella (EU) N:o 464/2012 (3), jossa tuontitariffikiintiö korotetaan 21 500 tonniin asetuksen julkaisemista seuraavan kuukauden ensimmäisestä päivästä ja 48 200 tonniin 1 päivästä elokuuta 2012. Maataloustuotteiden tariffikiintiöitä on hallinnoitava asetuksen (EY) N:o 1234/2007 144 artiklan 2 kohdan mukaisesti. Asetuksen (EY) N:o 617/2009, sellaisena kuin se on muutettuna asetuksella (EU) N:o 464/2012, 2 artiklassa säädetään, että komissio hallinnoi tariffikiintiötä täytäntöönpanosäädöksillä, jotka on hyväksyttävä yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä, 16 päivänä helmikuuta 2011 annetun Euroopan parlamentin ja neuvoston asetuksen (EU) N:o 182/2011 (4) 5 artiklassa säädettyä tarkastusmenettelyä noudattaen.
(2)
Korkealaatuisen naudanlihan tuontitariffikiintiön hallinnoinnista 13 päivänä heinäkuuta 2009 annetussa komission asetuksessa (EY) N:o 620/2009 (5) vahvistetaan kyseisen tariffikiintiön hallinnointia koskevat säännöt noudattaen asetuksen (EY) N:o 1234/2007 144 artiklan 2 kohdan b alakohdassa tarkoitettua tuontitodistushakemusten samanaikaisen tarkastelun menetelmää. Korkealaatuisen naudanlihan unionin tuontitariffikiintiön hallinnoinnista saadut tuoreet kokemukset ovat osoittaneet, että kyseisen tariffikiintiön hallinnointia on tarpeen tehostaa. Muilla maatalouden aloilla on saatu hyviä kokemuksia asetuksen (EY) N:o 1234/2007 144 artiklan 2 kohdan a alakohdassa tarkoitetusta ”ensin tullutta palvellaan ensin” -periaatteen mukaisesta hallinnointijärjestelmästä. Sen vuoksi ja hallinnon yksinkertaistamiseksi ja keinottelun välttämiseksi kolmansista maista peräisin olevan korkealaatuisen naudanlihan tuontitariffikiintiötä olisi hallinnoitava tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä 2 päivänä heinäkuuta 1993 annetun komission asetuksen (ETY) N:o 2454/93 (6) 308 a - 308 c artiklan 1 kohdan mukaisesti; kyseisessä asetuksessa vahvistetaan hallintosäännöt niiden tariffikiintiöiden osalta, jotka on tarkoitettu käytettäviksi tulli-ilmoitusten vastaanottopäivämäärien kronologisessa järjestyksessä. Kun tuontia hallinnoidaan kyseisten sääntöjen mukaisesti, tuontitodistusta ei pitäisi enää vaatia.
(3)
Tuonnin säännöllisyyden turvaamiseksi vuotuinen tariffikiintiö olisi jaettava neljännesvuosittaisiin osakausiin. Asianmukaiset järjestysnumerot olisi vahvistettava asetuksen (ETY) N:o 2454/93 308 a artiklan 6 kohdan mukaisesti.
(4)
Asetuksessa (EY) N:o 617/2009 säädetään, että kiintiövuosi kestää 1 päivästä heinäkuuta 30 päivään kesäkuuta. Jotta voidaan siirtyä nopeasti nykyisestä samanaikaisen tarkastelun menetelmästä ”ensin tullutta palvellaan ensin” -periaatteen mukaiseen hallinnointijärjestelmään, uutta menetelmää olisi sovellettava 1 päivästä heinäkuuta 2012.
(5)
Ensimmäisellä neljännesvuosittaisella osakaudella (1 päivästä heinäkuuta30 päivään syyskuuta 2012) käytettävissä oleva määrä olisi laskettava suhteellisesti 31 päivään heinäkuuta 2012 asti sovellettavan vuotuisen tariffikiintiön ja 1 päivästä elokuuta 2012 sovellettavan uuden korotetun vuotuisen tariffikiintiön perusteella.
(6)
Asetuksella (EY) N:o 617/2009 avatun tariffikiintiön mukaisesti tuotujen tavaroiden vapaaseen liikkeeseen luovuttamisen edellytyksenä olisi oltava viejämaana olevan kolmannen maan toimivaltaisen viranomaisen myöntämän aitoustodistuksen esittäminen. Tällaisten aitoustodistusten myöntämisen pitäisi taata, että tuodut tuotteet ovat tässä asetuksessa määriteltyä korkealaatuista naudanlihaa.
(7)
Selkeyden vuoksi asetus (EY) N:o 620/2009 olisi kumottava ja korvattava uudella täytäntöönpanoasetuksella.
(8)
Koska uutta hallinnointijärjestelmää on määrä soveltaa 1 päivästä heinäkuuta 2012, kesäkuussa 2012 asetuksen (EY) N:o 620/2009 mukaisesti haettuja tuontitodistuksia ei tulisi myöntää.
(9)
Maatalouden yhteisen markkinajärjestelyn hallintokomitea ei ole antanut lausuntoa puheenjohtajansa asettamassa määräajassa,
ON HYVÄKSYNYT TÄMÄN ASETUKSEN:
1 artikla
Kohde ja soveltamisala
1. Tässä asetuksessa vahvistetaan asetuksessa (EY) N:o 617/2009 säädetyn korkealaatuisen naudanlihan vuotuisen unionin tuontitariffikiintiön, jäljempänä ”tariffikiintiö”, hallinnointia koskevat säännöt. Tariffikiintiökaudet, määrät ja tullit vahvistetaan tämän asetuksen liitteessä I.
2. Tätä asetusta sovelletaan korkealaatuiseen tuoreeseen, jäähdytettyyn tai jäädytettyyn naudanlihaan, joka täyttää liitteessä II vahvistetut vaatimukset.
Tässä asetuksessa ”jäädytetyllä lihalla” tarkoitetaan lihaa, jonka sisälämpötila sen saapuessa Euroopan unionin tullialueelle on enintään - 12 °C.
2 artikla
Tariffikiintiön hallinnointi
1. Tariffikiintiötä hallinnoidaan noudattaen asetuksen (ETY) N:o 2454/93 308 a, 308 b ja 308 c artiklan 1 kohdan mukaista ”ensin tullutta palvellaan ensin” -periaatteen mukaista hallinnointijärjestelmää. Tuontitodistusta ei vaadita.
2. Tariffikiintiötä, jonka järjestysnumero on 09.2201, hallinnoidaan päätariffikiintiönä, joka muodostuu neljästä neljännesvuosittaisesta osatariffikiintiöstä, joiden järjestysnumero on 09.2202.
Oikeus päästä osalliseksi tästä tariffikiintiöstä voidaan myöntää ainoastaan siinä tapauksessa, että hakemuksessa ilmoitetaan osatariffikiintiön järjestysnumero, joka on 09.2202.
3. Lukeminen 30 päivänä syyskuuta, 31 päivänä joulukuuta ja 31 päivänä maaliskuuta päättyviin osatariffikiintiöihin lopetetaan komissiossa marraskuun, helmikuun ja toukokuun viidentenä työpäivänä. Niiden käyttämättä jäävät määrät lisätään 1 päivänä lokakuuta, 1 päivänä tammikuuta ja 1 päivänä huhtikuuta alkavien neljännesvuosittaisten osatariffikiintiöiden määriin. Kiintiövuoden lopussa käyttämättä jääneitä määriä ei siirretä seuraavalle kiintiövuodelle.
3 artikla
Aitoustodistukset
1. Oikeus päästä osalliseksi tariffikiintiöstä edellyttää, että unionin tulliviranomaisille esitetään kyseisen kolmannen maan myöntämä aitoustodistus sekä tulli-ilmoitus kyseisten tavaroiden luovuttamiseksi vapaaseen liikkeeseen.
2. Edellä 1 kohdassa tarkoitettu aitoustodistus on laadittava liitteessä III olevan mallin mukaisesti.
3. Aitoustodistuksen kääntöpuolella on mainittava, että viejämaasta peräisin oleva liha täyttää liitteessä II vahvistetut vaatimukset.
4. Aitoustodistus on voimassa ainoastaan, jos todistuksen myöntävä viranomainen on täyttänyt ja vahvistanut sen asianmukaisesti.
5. Aitoustodistus on katsottava asianmukaisesti hyväksytyksi, jos siinä mainitaan myöntämispaikka ja -aika ja jos siinä on todistuksen myöntävän viranomaisen leima ja sellaisten henkilöiden allekirjoitukset, joilla on valtuudet allekirjoittaa todistus.
6. Leima voidaan korvata sekä alkuperäiskappaleessa että jäljennöksissä painetulla sinetillä.
7. Aitoustodistuksen voimassaoloaika päättyy viimeistään sen myöntämispäivää seuraavana 30 päivänä kesäkuuta.
4 artikla
Kolmansien maiden todistuksen myöntävät viranomaiset
1. Edellä 3 artiklassa tarkoitetun todistuksen myöntävän viranomaisen on
a)
oltava viejämaan toimivaltaisen viranomaisen tässä tarkoituksessa tunnustama;
b)
sitouduttava todentamaan aitoustodistuksissa olevat tiedot.
2. Komissiolle on toimitettava seuraavat tiedot:
a)
niiden viranomaisten nimi, osoite ja, jos mahdollista, sähköposti- ja www-osoite, joilla on valtuudet myöntää 3 artiklassa tarkoitettuja aitoustodistuksia;
b)
kyseisten viranomaisten käyttämien leimasinten leimanäytteet;
c)
liitteessä II vahvistettujen vaatimusten täyttymisen arvioinnissa noudatettavat todistuksen myöntävän viranomaisen menettelyt ja perusteet.
5 artikla
Kolmansien maiden ilmoitukset
Kun liitteessä II vahvistetut perusteet täyttyvät, komissio julkaisee kyseisen todistuksen myöntävän viranomaisen nimen Euroopan unionin virallisen lehden C-sarjassa tai muulla asianmukaisella tavalla.
6 artikla
Kolmansissa maissa paikalla tehtävät tarkastukset
Komissio voi pyytää, että kolmas maa sallii komission edustajien tehdä tarvittaessa tarkastuksia paikalla kyseisessä kolmannessa maassa. Nämä tarkastukset on tehtävä yhdessä kyseisen kolmannen maan toimivaltaisten viranomaisten kanssa.
7 artikla
Kumoaminen
Kumotaan asetus (EY) N:o 620/2009.
8 artikla
Siirtymätoimenpiteet
Asetuksen (EY) N:o 620/2009 3 artiklan mukaisesti kesäkuun 2012 seitsemän ensimmäisen päivän aikana jätetyt tuontitodistushakemukset on hylättävä tämän asetuksen voimaantulopäivänä. Kyseisiin hakemuksiin liittyvät vakuudet on vapautettava.
9 artikla
Voimaantulo ja soveltaminen
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä heinäkuuta 2012.
Asetuksen 8 artiklaa sovelletaan kuitenkin tämän asetuksen voimaantulopäivästä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 7 päivänä kesäkuuta 2012.

Labels: 3
17